C 70/26
BG
Официален вестник на Европейския съюз
27.2.2023 г.
Продукт, който не е пуснат на пазара в рамките на 48 часа след брането, трябва да бъде надлежно обработен чрез охлаждане или по друг подходящ начин, така че се забавят метаболитните процеси в плодовете. 3.6.
Специфични правила за етикетиране на продукта, за който се отнася регистрираното наименование Продуктът „Ciliegia di Marostica“, предназначен за пускане на пазара като пресен продукт, трябва да бъде опакован в специални съдове с максимална вместимост 10 kg.
Използваните материали трябва да са подходящи за контакт с храни.
Съдържанието на всяка опаковка трябва да бъде еднородно и да се състои само от череши от един и същ сорт и качество.
По отношение на еднородността на размера и на цвета се допуска отклонение от 10 % от броя или теглото на черешите във всяка отделна опаковка.
Използването на символа на Съюза е задължително.
Външната част на всяка опаковка съдържа следното лого на географското указание:
4.
Кратко определение на географския район Районът на производство на „Ciliegia di Marostica“ включва административната територия на осем общини в провинция Виченца: Marostica, Salcedo, Fara Vicentino, Breganze, Colceresa, Pianezze, Bassano и Schiavon.
5.
Връзка с географския район Районът на производство на „Ciliegia di Marostica“ се сочи от дълго време за територия, подходяща за отглеждането на череши, и различни автори са подчертавали качеството на черешите, отгледани в този район на производство.
Северната част на района се простира върху територия, покрита с хълмове с височина приблизително от 100 до 400 m; южната част обхваща високопланински равнини с надморска височина приблизително от 90 до 100 m.
Почвите, върху които се отглеждат черешите, произлезли в по-голямата си част от базалтови терциерни скали, са особено плодородни, бедни на азот, но богати на калий.
Този произход, наред с наклона и южното им изложение, не позволява задържане на вода и благоприятства натрупването на захари.
Климатът е мек и проветрив, практически без мъгли, районът е защитен на север от планинските вериги на Алпите и Доломитите.
Черешите имат формата на сърце и са със значителен размер.
Цветът им варира от огненочервено до тъмночервено; месестата им част е с много приятен сладък вкус и средна сочност.
Връзката между „Ciliegia di Marostica“ и района на производство се осигурява от историческата репутация на плода, която датира от 1400 г. и се е запазила до наши дни.
В историческите документи съществуват свидетелства за отглеждането на череши по хълмовете на Маростика още през римската епоха, а след това неизменно и в следващите периоди.
Репутацията на „Ciliegia di Marostica“ изглежда има много древни корени и е свързана с историческия епизод на „партията шах“, който разказва за двубоя, състоял се под формата на партия шах с живи фигури между двама рицари през 1454 г., за ръката на една млада дама, дъщеря на Тадео Паризио (Taddeo Parisio), владетел на замък и губернатор на благородническите земи и замък на Маростика („terra e castello nobile di Marostica“).
Партията се състояла и победителят получил право да се ожени за дъщерята, а победеният — за сестрата на губернатора.
В памет на щастливото събитие Тадео Пазирио наредил върху цялата територия да бъдат засадени череши.
В рамките на регионалното изложение на черешите — „Mostra regionale delle ciliegie“, което се провежда в района на производство всяка година в края на месец май, в памет на събитието се избират млади момичета, които носят дрехите на двете годеници по време на историческата възстановка.